**Produkt Specialist Skat Professionel Nova**

*Brænder du for dit fagområde, og synes du, at det er vildt spændende at skabe værktøjer, der optimerer dagligdagen for skattespecialister som dig selv? Kunne du tænke dig en dagligdag, hvor du med ligesindede kolleger arbejder for at skabe let forståelige værktøjer, som giver den mest effektive arbejdsdag for brugerne af værktøjet? Kunne du tænke dig en arbejdsplads med en god work-life balance uden en højsæson, hvor du ikke ser familie og venner?*

**Bliv en del af et ambitiøst Skatteteam hos Wolters Kluwer**

Wolters Kluwer er en softwarevirksomhed, der udvikler stærke og dybdegående værktøjer til såvel erhvervslivet som erhvervslivets rådgivere. Vi skaber værdi ved at kombinere faglig ekspertise og teknologi i vores løsninger, så vores kunder er i stand til at træffe trygge beslutninger og arbejde sikkert og effektivt.

Du vil indgå i et team bestående af 5 erfarne og fagligt højt engagerede medarbejdere, og sammen arbejder I på at forbedre og optimere softwareprogrammet Skat Nova og supportere vores kunder. I det daglige er den interne omgangstone uformel, og sparring på tværs af afdelingen er en naturlig del af hverdagen.

**Produkt Specialist Skat Nova med fokus på Indkomst & formueopgørelser**

I stillingen som Produkt Specialist vil dine primære arbejdsopgaver være:

* Udbygge og optimere funktionaliteten i Skat Nova med fokus på **Indkomst & formueopgørelser.**
* Udbygge og optimere udskrifterne i **Indkomst & formueopgørelser.**
* Sikre den faglige ajourføring i vore produkter.
* Deltage i sparring omkring udvikling af vores produkter generelt.
* Deltage i supporten af vores kunder, når de trænger til hjælp fra en specialist.

For at du lykkes i jobbet, er det vigtigt, at du ligger stor vægt på kvaliteten i dit arbejde, og at du med din faglige erfaring er i stand til at sikre fagligt forsvarlige løsninger i vore produkter.

**Din personlighed er vigtig for os**

Det er vigtigt, at du er en teamplayer, som nyder at skabe arbejdsglæde hos dine kollegaer. Du deler gerne ud af din viden og bidrager til den faglige sparring i teamet. Desuden er det vigtigt, at du tør at stille spørgsmål til det eksisterende og bidrager med løsninger til optimering af arbejdsprocesser.

Som person falder det dig naturligt at arbejde struktureret, og du evner at bevare overblikket, når der er mange bolde i luften. Du har et højt fagligt ambitionsniveau og sætter en ære i at dit arbejde har en høj kvalitet.

Du er uddannet inden for revisionsbranchen (HD-R, cand.merc.aud. eller lign.) og har minimum 3-5 års praktisk erfaring fra revisionsvirksomheder. Du har god indsigt i indkomst- og formueopgørelse samt i generelle skatteregler for personligt erhvervsdrivende, virksomhedsordningen, beskatning af værdipapirer og krav- og opgørelsesmetoder til klasse A regnskaber. Har du erfaring med Skat Professionel Nova, vil det være en fordel.

**Vi tilbyder mere end bare et job**

Som Produkt Specialist tilbyder vi dig en spændende stilling med høj grad af selvstændighed og faglig sparring med kompetente og engagerede kollegaer. Vi lægger vægt på udvikling og tilbyder derfor gode muligheder for, at du kan styrke både din personlige udvikling og faglige kompetencer.

Desuden tilbyder vi fleksible arbejdstider, kantineordning, frugtordning mm, og din daglige arbejdsplads vil være midt i Aarhus med lette tilkørselsforhold og egen parkering.

**Vil du være en del af Wolters Kluwer?**

Send os din ansøgning på software@wolterskluwer.dk. Ansøgningerne behandles løbende, men du kan forvente svar inden for seks uger. Tiltrædelse hurtigst muligt.

Har du spørgsmål til stillingen, er du velkommen til at kontakte Afdelingsleder John Svane på telefon 33 96 01 85 eller john.svane@wolterskluwer.dk